作者:白居易
標題:詠懷
內容:我知世無幻，了無幹世意。世知我無堪，亦無責我事。由茲兩相忘，因得長自遂。自遂意何如，閑官在閑地。閑地唯東都，東都少名利。閑官是賓客，賓客無牽累。嵇康日日懶，畢卓時時醉。酒肆夜深歸，僧房日高睡。形安不勞苦，神泰無憂畏。從官三十年，無如今氣味。鴻雖脫羅弋，鶴尚居祿位。唯此未忘懷，有時猶內愧。